মাগরিবি মহল্লা (জেরুসালেম)
মাগরিবি মহল্লা (আরবি: حارَة المَغارِبة হারাত আল-মাগারিবা, হিব্রু ভাষায়: שכונת המוגרבים‎, সখুনাত হামাগরাবিম) ছিল জেরুসালেমের পুরনো শহরের দক্ষিণপূর্বে অবস্থিত ৭৭০ বছর পুরনো একটি মহল্লা। এর পূর্বে হারাম আল শরিফের পশ্চিম দেয়াল, দক্ষিণে বাব আল-মাগরিবিসহ পুরনো শহরের দেয়াল ও পশ্চিমে ইহুদি মহল্লা অবস্থিত ছিল। এটি মূলত উত্তরের মুসলিম মহল্লার বর্ধিতাংশ। ১২শ শতাব্দীতে সুলতান সালাহউদ্দিনের এক ছেলে এই মহল্লা প্রতিষ্ঠা করেছিলেন। পশ্চিম দেয়ালে ইহুদিদের প্রার্থনার সুবিধার্থে ছয় দিনের যুদ্ধের তিন দিন পর ইসরায়েলি বাহিনী এই মহল্লাটি গুড়িয়ে দেয়।